**OBRAZLOŽENJE NAČINA NA KOJI JE ODREĐENA** **CIJENA**

**OBVEZNE MINIMALNE JAVNE USLUGE**

Dana 31.07.2021. godine stupio je na snagu novi Zakon o gospodarenju otpadom (NN 84/21), koji u čl. 178. propisuje obvezu predstavničkom tijelu jedinice lokalne samouprave da donese novu Odluku o načinu pružanja javne usluge, u roku 6 mjeseci od dana stupanja na snagu zakona.

Cijena javne usluge plaća se radi pokrića troškova javne usluge, a strukturu cijene čine cijena za količinu predanog miješanog komunalnog otpada i cijena obavezne minimalne javne usluge. Omjer cijene za količinu predanog miješanog komunalnog otpada i cijene obvezne minimalne javne usluge u cijeni javne usluge odmjeren je na način koji treba osigurati obavljanje javne usluge na kvalitetan, postojan i ekonomski učinkovit način, izbjegavajući neopravdano visoke troškove, a uvažavajući načela održivost razvoja, zaštite okoliša, javnosti rada i onečišćivač plaća, kako bi se osiguralo i poticalo odvojeno sakupljanje otpada.

Cijena obvezne minimalne javne usluge sukladno članku 76. Zakona o gospodarenju otpadom (“Narodne novine” broj 84/21) je iznos koji osigurava ekonomski održivo poslovanje davatelja javne usluge, sigurnost, redovitost i kvalitetu pružanja javne usluge, a sve to kako bi sustav sakupljanja komunalnog otpada mogao ispuniti svoju svrhu.

Cijena obavezne minimalne javne usluge uključuje obavljanje sljedećih usluga za korisnike usluga:

* sakupljanje i odvoz miješanog komunalnog otpada i biootpada s obračunskog mjesta korisnika usluge sukladno Zakonu i Odluci o načinu pružanja javne usluge,
* sakupljanje i odvoz reciklabilnog komunalnog otpada s obračunskog mjesta korisnika usluge sukladno Zakonu i Odluci o načinu pružanja javne usluge,
* sakupljanje i odvoz glomaznog otpada s obračunskog mjesta korisnika usluge u kategoriji kućanstva, a sukladno Zakonu i Odluci o načinu pružanja javne usluge najviše do dva puta godišnje,
* preuzimanje otpada u reciklažnom dvorištu (otvorenje reciklažnog dvorišta očekuje se u drugoj polovici 2022. godine),
* predaju reciklabilnog komunalnog otpada na zbrinjavanje ovlaštenim osobama.

Sukladno Zakona o gospodarenju otpadom davatelj usluge je dužan iz cijene javne usluge gospodarenja miješanim komunalnim otpadom financirati sljedeće troškove:

* materijalne troškove (troškovi materijala, goriva i energenata, otpisa sitnog inventara i zaštitne opreme, rezervnih dijelova),
* troškove usluga (usluga održavanja vozila i strojeva, registracija, distribucija uplatnica, informatičke usluge, usluge ispitivanja, građevinske usluge, zbrinjavanja otpada, ostale usluge),
* nematerijalne troškove (naknade radnicima, premije osiguranja, usluge projektiranja, zaštite imovine),
* troškove plaća radnika, troškove amortizacije, troškove nabave i održavanja opreme za prikupljanje otpada te troškove vođenja propisanih evidencija i izvješćivanja.

Cijena obavezne minimalne javne usluge određena je kao ukupni trošak navedenih usluga podijeljen sa brojem korisnika minimalne javne usluge, uzimajući pri tom u obzir procijenjeni broj korisnika koji će ostvariti pravo na umanjenje cijene javne usluge. Sukladno izvršenom proračunu određena je cijena obavezne minimalne javne usluge za kategoriju kućanstvo u iznosu od56,00 kuna bez poreza na dodanu vrijednost i cijena obavezne minimalne javne usluge za kategoriju ne kućanstvo u iznosu od 300,00 kuna bez poreza na dodanu vrijednost.

Pravo na umanjenje cijene javne usluge korisnici usluge ostvaruju sukladno članku 36. i 37. Odluke o načinu pružanja javne usluge sakupljanja komunalnog otpada na području Grada Gospića.

**Obaveze koje nalaže Zakon o gospodarenju otpadom: osposobljavanje novog sustava prikupljanja komunalnog otpada, raščlanjivanja vrsta otpada, njegove strukture i postupaka s istim, osiguravanje nove infrastrukture koja je najveći trošak (čipiranje i barkodiranje spremnika, opremanje specijalnih radnih vozila, uvođenje evidencije odvoza), znatno utječe na troškove poslovanja gradske tvrtke Komunalac Gospić d.o.o., a sve u cilju provođenje odredbi Zakona o gospodarenju otpadom.**

**Primjena nove zakonske regulative, glede odvojenog prikupljanja otpada i zaštite okoliša, stavlja nas pred znatna iskušenja i povećanja troškova prikupljanja i obrade otpada, kako bi se uskladili sa standardima EU.**